b"\n_START_ARTICLE_\nJoseph Schereschewsky\n_START_SECTION_\nUnge \xc3\xa5r\n_START_PARAGRAPH_\nSchereschewsky ble etter alt \xc3\xa5 d\xc3\xb8mme oppkalt etter sin far. Moren var Rosa Salvatha. Han ble foreldrel\xc3\xb8s i barndommen, og han ble muligens oppdratt av en halvbror som var velhavende som trevarehandler. Ettersom han gjorde det godt p\xc3\xa5 skolen, var det slektens \xc3\xb8nske at han skulle utdannes til rabbiner. Men f\xc3\xb8rst virket han som privatl\xc3\xa6rer og glassarbeider. I rabbinerskolen i Zhitomir kom han over et eksemplar av Det nye testamente p\xc3\xa5 hebraisk, utgitt av London Society for Promoting Christianity amongst the Jews. Ved egenstudier av dette ble han etterhvert overbevist om at Jesus av Nasaret m\xc3\xa5tte v\xc3\xa6re den Messias som ble profetert i den j\xc3\xb8diske Bibel._NEWLINE_Som 19-\xc3\xa5ring dro han til Tyskland, der han studerte i ett \xc3\xa5r, eller noe lengre, ved universitetet i Frankfurt am Main, og deretter i to \xc3\xa5r ved Universitet i Breslau. Han var flytende b\xc3\xa5de i jiddisch, polsk og russisk, og ble det etterhvert ogs\xc3\xa5 p\xc3\xa5 tysk.\n_START_SECTION_\nTil Kina\n_START_PARAGRAPH_\nSommeren 1854 bestemte han seg til \xc3\xa5 utvandre til USA. I New York City traff han p\xc3\xa5 messianske j\xc3\xb8der, og v\xc3\xa5ren 1855 gikk han over til den kristne tro ved \xc3\xa5 la seg d\xc3\xb8pe ved full neddykking i en baptistisk menighet. _NEWLINE_Av ukjent grunn ble han snart etter presbyterianer, og begynte p\xc3\xa5 presbyterianernes Western Theological Seminary i  Allegheny i Pennsylvania. Etter to \xc3\xa5r forlot han ogs\xc3\xa5 prebyterianerne, og tr\xc3\xa5dte inn i Den episkopale kirke og fortsatte teologistudiene ved deres General Theological Seminary. Planen hans om \xc3\xa5 fullf\xc3\xb8re de siste to studie\xc3\xa5rene der ble avkortet da han tilb\xc3\xb8d seg \xc3\xa5 reise ut som misjon\xc3\xa6r til Kina. Han ble diakonviet den 17. juni 1859 i St. George's Church, New York, av biskop William Jones Boone. _NEWLINE_Han ankom Wusong den 21. desember 1859 med skipet Golden Rule. Den 28. oktober 1860 ble han presteviet av biskop Boone i Shanghai. _NEWLINE_Schereschewsky drev p\xc3\xa5 med oversettelser, til \xc3\xa5 begynne med av Salmenes bok, til Shanghaidialekt. Sammen med den engelske misjon\xc3\xa6r John Shaw Burdon oversatte han s\xc3\xa5 Book of Common Prayer til kinesisk. _NEWLINE_Han ble anglikansk biskop av Shanghai i 1877, og holdt det g\xc3\xa5ende s\xc3\xa5 lenge helsen tillot det. De senere \xc3\xa5r av livet tilbragte han i rullestol. _NEWLINE_I 1879 grunnla han St. John's University i Shanghai. Undersvisningsspr\xc3\xa5ket var til \xc3\xa5 begynne med utelukkende kinesisk, men i 1891 gikk man over til engelsk. _NEWLINE_Samuel Isaac Joseph Schereschewsky ble begravet i Tokyo."